钦定古今图书集成/理学汇编/文学典/第062卷 > 裴皞
## 钦定古今图书集成/理学汇编/文学典/第062卷 > 裴皞

按《五代史》本传：“皞字司东，河东人也。裴氏自魏、晋以
来，世为名族，居燕者号东眷，居凉者号西眷，居河东
者号中眷。皞出于名家，而容止端秀，性刚急，直而无
隐。少好学，唐光化中举进士，拜校书郎，拾遗补阙。事
梁为翰林学士、中书舍人。事后唐为礼部侍郎。皞喜
论议，每陈朝廷阙失，多斥权臣。改太子宾客，以老拜”
兵部尚书，致仕。卒，年八十五，赠太子太保。皞以文学
在朝廷久，宰相马引孙、桑维翰皆皞礼部所放进士
也。后引孙知举，放榜，引新进士诣皞，皞喜作诗曰：“门
生门下见门生。”世传以为荣。维翰已作相，尝过皞，皞
不迎不送。人或问之，皞曰：“我见桑公于中书，庶寮也；
桑公见我于私第，门生也，何迎送之有？”人亦以为当。